Jabuli 40
Wer me pak pi lar
1Akuro Rwot kun adiyo cwinya;
ci en okulle piny owinyo kokona.
2En owota woko ki i bur marac, ki i coto manwaŋ,
ci oketa acuŋ i wi got, omiyo abedo ka wot atir.
3Opwonya ki wer manyen,
en wer me pak bot Lubaŋawa.
Jo mapol gibineno ci lworo makogi woko,
ci gibigeno Rwot.
4Tye ki gum dano ma geno Rwot,
ma pe lokke ribbe ki jo ma luwakke,
dok ma pe ribbe ki jo ma ŋak woko kun giworo cal lubaŋa-gu!
5Ai Rwot Lubaŋana, itiyo tic madito me aura mapol,
dok iyubo lwak tam mapol pi konyowa;
pe tye ŋat mo macalo in!
Ka onoŋo ne ne atuc dok atit pigi,
onoŋo gibedo pol makato ma pe
gitwero kwano welgi.
6-Pe imito gitum kadi gityer;
ento ityeko yabo ita wek awiny.
In pe ipenyo pi gitum awaŋa nyo pi gitum me bal.
7Ka doŋ agamo ni, “Nen, an a en;
gicoyo lok ma mako koma i buk adolani.
8Cwinya bedo yom me tiyo gin ducu ma imito, ai Lubaŋa;
amako cikki dok agwoko tye cwinya.”
9Doŋ atyeko tito lok maber me
yomcwiny me larri
i dye lwak i cokke madit;
nen, pe am iyo doga woko aliŋ aliŋa,
kit macalo in bene ineyo-ni, ai Rwot.
10Pe akano lok me larri pira kena,
ento aloko pi ada ki pi larri;
dok pe amuŋo mar meri ma pe lokke kacel ki adani
bot lwak ma i cokke madit.
11Ai Rwot, pe itwonna kicani,
wek mar meri ma pe lokke, ki adani,
gugwoka nakanaka.
12Gin marac ma welgi pe kwanne
guruma woko dyere;
balla doŋ obwoyo koma woko, miyo pe doŋ aneno piny;
gipol gikato yer wi ya woko; tekcwiny doŋ orwenyo woko ki bota.
Lega pi kony
(Jab 70.1-5)
13Ai Rwot, mi cwinyi obed yom me lara!
Ai Rwot, bin oyotoyot ikonya!
14Wek lewic omak jo ma gimito neka,
dok gubed ki anyobanyoba bene; wek gidwokgi cen,
wek alee otwodgi, gin jo ma mito tima marac-ci!
15Wek gubed ma piny orem kwedgi woko pi lewic ma doŋ omakogini,
gin jo ma giwacca ni, “Aa, Aa!”
16Ento mi jo ducu ma giyenyo in gubed ki yomcwiny madwoŋ komi;
dok imi jo ma gimaro larri gumedde ki waco nakanaka ni, “Rwot dit!”
17An gira lacan, dok piny obwoya woko;
ento Rwot tamo pira. In aye lakony ki lalarra;
ai Lubaŋana, pe igalle!